Miljoene vir presidente se gesondheidV.l.n.r. pres. Jacob Zuma, oud-pres. Kgalema Motlanthe, oud-pres. Thabo Mbeki, oud-pres. Nelson Mandela Foto’s: Wikipedia Nosiviwe Mapisa-Nqakula, die minister van verdediging, het gesê dit is baie duur om mediese dienste aan president Jacob Zuma, sy afhanklikes en voorgangers te verskaf. Mapisa-Nqakula het Vrydag in ŉ geskrewe repliek op ŉ vraag in die parlement gesê die koste vir die presidensiële mediese eenheid was in 2013/14 (tot op datum) net meer as R11.5 miljoen. Altesaam 70 mediese personeel en 82 voertuie is by die eenheid betrokke. Die eenheid word bestuur deur die SA Militêre Gesondheidsdiens, ŉ tak van die SA Nasionale Weermag. “Die SA Militêre Gesondheidsdiens is verantwoordelik vir die gesondheid en welstand van die huidige president en adjunkpresident, sowel as voormalige presidente en adjunkpresidente en hul afhanklikes, en staatshoofde en regerings wat besoek aflê aan die land,” het sy gesê. Mapisa-Nqakula sê die presidensiële mediese eenheid is 24 uur lank aan diens. “Gesondheidsdienste word dag-tot-dag verskaf, sowel as naby ondersteuning aan die president en adjunkpresident binne en buite die land.” Die aard van take wat deur die eenheid uitgevoer word, beteken dat die getalle van tyd tot tyd kan verskil, afhangende van die behoefte. Sy het gesê daar is tans 76 personeellede, waarvan 70 mediese personeellede binne die eenheid is, en 82 voertuie wat geallokeer is aan die eenheid. Koste vir die jaar (2013/14) beloop R11 558 743 en sluit R9 967 188 vir administratiewe uitgawes en R1 591 555 vir “dienste” in. -SAPA